দ্য মিস্টিরিয়াস বেনেডিক্ট সোসাইটি (উপন্যাস)

***দ্য মিস্টিরিয়াস বেনেডিক্ট সোসাইটি*** হলো ট্রেন্টন লি স্টুয়ার্টের লেখা একটি উপন্যাস। ২০০৭ সালে এটি পুস্তক আকারে প্রথম প্রকাশিত হয়। কার্সন এলিস পুস্তকটি সচিত্রীকরণ করেন। উপন্যাসটি চার বিশেষ প্রতিভাসম্পন্ন শিশুর কাহিনি নিয়ে রচিত। রেনি মালডুন, জর্জ "স্টিকি" ওয়াশিংটন, কেট ওয়েদারল এবং কনস্ট্যান্স কনট্রায়ার নামের ওই চার শিশু মিলে "মিস্টিরিয়াস বেনেডিক্ট সোসাইটি" গঠন করে। লেড্রোপথা কার্টেন নামে এক ব্যক্তির দ্বারা পরিচালিত এল.আই.ভি.ই. (লার্নিং ইনস্টিটিউট ফর দ্য ভেরি এনলাইটেনড) নামক একটি প্রতিষ্ঠানের তদন্তের জন্য তাদের পাঠানো হয়। উপন্যাসটি তিন মিলিয়নেরও বেশি কপি বিক্রি হওয়া একটি ধারাবাহিকের প্রথম কিস্তি।

## কাহিনি
রেনার্ড "রেনি" মালডুন একটি অনাথ ছেলে। সে তার গৃহশিক্ষিকা মিস পেরুমলের সাথে স্টোনটাউন শহরের একটি এতিমখানায় থাকে। সে ভালবাসে ধাঁধা আর পছন্দ করে বই পড়তে। একদিন রেনি বিশেষ প্রতিভাসম্পন্ন শিশুদের উদ্দেশ্য করে সংবাদপত্রে দেওয়া একটি বিজ্ঞাপন দেখতে পায়, যেখানে তিনটি ধারাবাহিক অদ্ভুত এবং জটিল পরীক্ষা রয়েছে, যার সবকটিতেই সে উত্তীর্ণ হয়। এরপর সে আরও তিনটি শিশুর সাথে মিলিত হয়, যারা সকলেই অনাথ এবং প্রত্যেকেরই তাদের নিজস্ব ধরণের প্রতিভা রয়েছে। শিশু তিনটি হলো জর্জ "স্টিকি" ওয়াশিংটন, কেট ওয়েদারল এবং কনস্ট্যান্স কনট্রায়ার। ওই পরীক্ষার আয়োজন করেছিলেন মি. বেনেডিক্ট নামের এক ব্যক্তি। বেনেডিক্টের কাজকর্মে সাহায্য করত তার অধস্তন নাম্বার টু, রোন্ডা কাজেম্বে এবং স্মৃতিভ্রষ্ট মিলিগান। তারা শিশুদের বলে যে টেলিভিশন এবং রেডিও সংকেতের মাধ্যমে মানুষের মনে গোপন বার্তা প্রেরণের আকারে একটি রহস্যময় হুমকির কালো ছায়া বিশ্বকে ছেয়ে ফেলেছে। এই বার্তার উৎস হলো লার্নিং ইনস্টিটিউট ফর দ্য ভেরি এনলাইটেনড বা "এল.আই.ভি.ই."। মি. বেনেডিক্ট এই বার্তা প্রেরণ অভিযান বন্ধ করার উদ্দেশ্যে শিশুদের একটি দল গঠনের আমন্ত্রণ জানান। শিশুরা নিজেদের দলের নাম দেয় দ্য মিস্টিরিয়াস বেনেডিক্ট সোসাইটি এবং সেই ইনস্টিটিউটে শিক্ষার্থী (এবং গুপ্তচর) হিসাবে যোগদান করে।

তাদের তদন্তের মাধ্যমে শিশুরা আবিষ্কার করে যে মিস্টার কার্টেন হুইস্পারার নামক একটি যন্ত্রের মাধ্যমে তার বার্তা প্রেরণ করেন। তারা আরও জানতে পারে যে এই যন্ত্রটি স্মৃতি "মুছে ফেলতে" সক্ষম এবং মিস্টার কার্টেন তার বার্তাগুলিকে আরও শক্তিশালী করে সরাসরি মানুষের মস্তিষ্কে প্রেরণ করার পরিকল্পনা করছেন। নেপথ্যে থেকে তাদের সাহায্য করে আসা মিলিগান ধরা পড়ে বন্দী হলে সোসাইটি একটি পরিকল্পনা তৈরি করে। স্টিকি এবং রেনি যখন মিস্টার কার্টেনের অফিসে থাকে তখন কেট এবং কনস্ট্যান্স ভেতরে ঢুকে পড়ে। তারা যখন যন্ত্রটিকে বিগড়ে দেওয়ার চেষ্টা করছিল তখন মিলিগান বন্দিদশা থেকে পালিয়ে তাদের সাহায্য করতে আসে। মিস্টার কার্টেন তাদের স্মৃতি মুছে ফেলার চেষ্টা করেন, কিন্তু কনস্ট্যান্স তাকে বাধা দিতে এবং হুইস্পারারকে বিভ্রান্ত করতে সক্ষম হয়। একই সময়ে মিস্টার বেনেডিক্ট ও তার দলবল ইনস্টিটিউটে প্রবেশ করে। মিস্টার বেনেডিক্ট হুইস্পারারকে নিষ্ক্রিয় করে দেন এবং সোসাইটি দ্বীপ থেকে পালিয়ে যায়।

সোসাইটির প্রচেষ্টার ফলে হুইস্পারারের চিন্তাশক্তি অসাড় করে দেওয়া বার্তা বন্ধ হয়ে যায়। সরকারি এজেন্টরা ইনস্টিটিউটে অভিযান চালায় এবং সেটি বন্ধ করে দেয়। যদিও মিস্টার কার্টেন ধরা পড়ার হাত থেকে বেঁচে যান। স্টোনটাউনে ফিরে আসার পর চার শিশু সেখানে স্থায়ীভাবে বসবাস করতে শুরু করে এবং তাদের নিজস্ব পরিবার খুঁজে পায়। রেনিকে মিস পেরুমল দত্তক নেন, কনস্ট্যান্সকে মিস্টার বেনেডিক্ট, স্টিকি তার সম্পর্কবিচ্ছিন্ন বাবা-মায়ের সাথে পুনরায় মিলিত হয় এবং কেট মিলিত হয় মিলিগানের সাথে—যে তার বাবা বলে জানা যায়।

## চরিত্র

### প্রধান চরিত্র

* **রেনার্ড "রেনি" মালডুন** স্টোনটাউন অনাথ আশ্রমে বসবাসকারী এগারো বছর বয়সী এক বালক। তার সমস্যা সমাধান, যুক্তিনির্ভর অনুমান এবং মানুষের আবেগ উপলব্ধির প্রতিভা রয়েছে। তার বুদ্ধিমত্তার কারণে এতিমখানায় একজন বিশেষ গৃহশিক্ষিকা মিস পেরুমলকে নিয়োগ দেওয়া হয় যিনি পরে তাকে দত্তক নেন। রেনি সবসময় কথার আড়ালের অর্থ খোঁজে, পর্যবেক্ষণ করে ও প্রশ্ন তোলে এবং পরিস্থিতির ভিতরে থাকা কোনো "ধাঁধা" খুঁজে বের করে বেশিরভাগ সমস্যার সমাধান করে। তাকে বর্ণনা করা হয়েছে হালকা বাদামী চুল, হালকা ফ্যাকাশে বর্ণ এবং সাধারণ পোশাকের একেবারেই গড়পড়তা চেহারার ছেলে হিসাবে।
* **জর্জ "স্টিকি" ওয়াশিংটন** এগারো বছর বয়সী, টাক, তামাটে ত্বকের একটি ছেলে। তার দুর্দান্ত স্মৃতিশক্তি (সবকিছুই তার মাথায় "আটকে" থাকে; তাই তার এই ডাকনাম) এবং কোনো কিছু দ্রুত পড়ে ফেলার প্রতিভা রয়েছে। সে ভীতু এবং একটুতেই ঘাবড়ে যায়। মানসিক চাপের পরিস্থিতিতে সে তার চশমা মোছার আশ্রয় নেয়। স্টিকি তার বাবা-মায়ের কাছ থেকে পালিয়ে যায় কারণ তারা তাকে জোর করে বিদ্যায়তনিক প্রতিযোগিতায় যোগ দেওয়াতো এবং সে প্রতিবারই ঘাবড়ে যাওয়ার কারণে তাতে ব্যর্থ হত। তাই সে ভেবেছিল যে তার বাবা-মা হয়ত আর তাকে চায় না।
* **কেট ওয়েদারল** বারো বছর বয়সী একটি দক্ষ, শক্তিশালী এবং হাসিখুশি মেয়ে। এতিম হওয়ার পর সে সার্কাসে পালিয়ে যায়। তার চুল সোনালী, চোখ নীল এবং ত্বক ফর্সা। সে সবসময় একটি লাল বালতি বহন করে যার মধ্যে বিভিন্ন জিনিসপত্র থাকে যা সে দরকারী বলে মনে করে, যার মধ্যে রয়েছে একটি সুইস আর্মি ছুরি, একটি টর্চলাইট, একটি পেনলাইট, এক গাছা দড়ি, এক ব্যাগ মার্বেল, একটি গুলতি, এক নাটাই স্বচ্ছ মাছ ধরার সুতা, একটি ঘোড়ার নাল আকৃতির চুম্বক এবং ক্যালিডোস্কোপের আড়ালে একটি ছোটো টেলিস্কোপ। কেটের শিশু অবস্থাতেই তার মা মারা যায় এবং সে বিশ্বাস করে যে তার বাবা তাকে ছোটবেলাতেই ছেড়ে চলে গেছে। সে নিজেকে "দ্য গ্রেট কেট ওয়েদার মেশিন" বলতে ভালোবাসে। পরে জানা যায় যে মিলিগানই তার বাবা।
* **কনস্ট্যান্স কনট্রায়ার** একটি ছোটো, অত্যন্ত বুদ্ধিমান এবং জেদি মেয়ে। তার চতুর এবং নির্মম কবিতা লেখার প্রতিভা আছে। তার অতি-সংবেদনশীল মন হুইস্পারার দ্বারা সবচেয়ে বেশি প্রভাবিত হয়। উপন্যাসের শেষে সে মি. বেনেডিক্টের দত্তক কন্যা হয়। পাঠক জানতে পারে যে তার বয়স মাত্র ২ বছর, যা তার সমস্ত শিশুসুলভ আচরণের কৈফিয়ত দেয়। সে দলের অন্যান্য সদস্যদের প্রায়শই বিরক্ত করে কিন্তু তারা তার উপর বেশিক্ষণ রাগ করে থাকতে পারে না।
* **মিলিগান** হলেন একজন সাবেক সরকারি এজেন্ট এবং রোন্ডা, নাম্বার টু এই দুই শিশু এবং মিস্টার বেনেডিক্টের বর্তমান দেহরক্ষী। তিনি একজন দুঃখী ও বিষণ্ণ স্বভাবের মানুষ; তার নীচ এবং হতাশাজনক আচরণের কারণে তাকে "কাকতাড়ুয়া" হিসেবেও বর্ণনা করা হয়েছে। গোপন এজেন্টদের দ্বারা অপহৃত হওয়ার পর তার মগজ ধোলাই করা হয় এবং তিনি নিজের স্মৃতিশক্তি হারিয়ে ফেলেন—এই ঘটনার ফলেই তার এই গভীর বিষণ্ণতা। নিজের আসল নাম সম্পর্কে নিশ্চিত না হলেও, জ্ঞান ফিরে পাওয়ার পর যে প্রথম শব্দটি তার মনে পড়ে তা ছিল "মিলিগান", এটিকেই তিনি নিজের নাম হিসেবে গ্রহণ করেন। পরে তিনি তার স্মৃতি ফিরে পান এবং বুঝতে পারেন যে তিনি কেটের বাবা। মিলিগানেরও শণরঙা সোনালি চুল এবং সমুদ্র-নীল চোখ রয়েছে।
* **মি. নিকোলাস বেনেডিক্ট** একজন মধ্যবয়সী ব্যক্তি যিনি শিশুদের দলটির নিয়োগকর্তা। তিনিই তার অভিন্ন যমজ ভাই লেড্রোপথা কার্টেনের পরিকল্পনা আবিষ্কার করেছিলেন। তাদের বাবা-মা মারা যাওয়ায় জন্মের পরপরই দুই ভাই আলাদা হয়ে গিয়েছিল। মি. বেনেডিক্ট নিদ্রারোগে ভোগেন, যার ফলে তীব্র আবেগ (সাধারণত হাসির সময়) অনুভব করলে তিনি হঠাৎ ঘুমিয়ে পড়েন।
* **লেড্রোপথা কার্টেন** উপন্যাসের প্রধান প্রতিপক্ষ এবং "লার্নিং ইনস্টিটিউট ফর দ্য ভেরি এনলাইটেনড" বা এল.আই.ভি.ই. এবং "দ্য এমার্জেন্সি"-র প্রধান। এগুলো তিনি ব্যাপক আতঙ্ক সৃষ্টি এবং বিশ্বের প্রধান সরকারগুলিকে অস্থিতিশীল করার হাতিয়ার হিসেবে ব্যবহার করেন। মি. কার্টেন "দ্য হুইস্পারার" নামক একটি মন-নিয়ন্ত্রণ এবং মন-বার্তা প্রেরক যন্ত্র তৈরি করেন যা শিশুর মনকে ব্যবহার করে টেলিভিশন সিগন্যালের মধ্যে দিয়ে প্রোপাগান্ডা ও অবচৈত্তিক বার্তা ছড়ায়। এর পিছনে তার উদ্দেশ্য ছিল সমগ্র বিশ্বের নিয়ন্ত্রণ গ্রহণ করা এবং নিজেকে "মিনিস্টার অ্যান্ড সেক্রেটারি অফ অল দ্য আর্থস রিজিয়ন্স" (এম.এ.এস.টি.ই.আর.) ঘোষণা করা। পরে জানা যায় তিনি মি. বেনেডিক্টের বহুকাল পূর্বে হারিয়ে যাওয়া যমজ ভাই। তিনি চলাফেরার জন্য একটি বিশেষ হুইলচেয়ার ব্যবহার করেন এবং তার নিদ্রারোগ লুকানোর জন্য আয়নাযুক্ত সানগ্লাস পরেন। মি. কার্টেনের নিদ্রারোগ রাগের দ্বারা সক্রিয় হয়, যা তার যমজ ভাইয়ের হাসি-প্ররোচিত নিদ্রারোগের সম্পূর্ণ বিপরীত।

### পার্শ্বচরিত্র
* **এস.কিউ. পেডালিয়ান** মিস্টার কার্টেনের অধীনে কর্মরত একজন নির্বাহী। স্বল্পবুদ্ধিসম্পন্ন এবং আনাড়ি হলেও তিনিই একমাত্র নির্বাহী যিনি মিস্টিরিয়াস বেনেডিক্ট সোসাইটির প্রতি সদয়। মিস্টার কার্টেনের শয়তানী, ইনস্টিটিউট এবং বিশ্বের বাসিন্দাদের উপর হুইস্পারারের প্রভাব সম্পর্কে তিনি কিছুটা অজ্ঞ।
* **জ্যাকসন** এবং **জিলসন** ইনস্টিটিউটের নির্বাহী এবং তাদের নির্দয় আচরণের জন্য পরিচিত। জ্যাকসনের চোখ বরফের মতো নীল, দেহের গড়ন গাট্টাগোট্টা রকমের, আর নাকটি ছুরির মতো লম্বা ও তীক্ষ্ণ। জিলসন ছয় ফুট লম্বা, চোখদুটি শুয়োরের মতো ছোট ছোট, আর তার "হাতদুটি গরিলার মতো"।
* **মার্টিনা ক্রো** মূলত ইনস্টিটিউটের একজন বার্তাবাহক এবং পরে নির্বাহী হন। তিনি মিস্টিরিয়াস বেনেডিক্ট সোসাইটির সদস্যদের ঘৃণা করেন কারণ তাদের বুদ্ধিমত্তাকে তিনি নিজের জন্য হুমকি মনে করেন; তবে কেটের প্রতি তিনি বিশেষ শত্রুতা পোষণ করেন।
* **মিস পেরুমল** হলেন রেনির গৃহশিক্ষিকা। তিনি ভারতীয়, বুদ্ধিমতী এবং বন্ধুসুলভ। তিনিই রেনিকে বলেছিলেন যে প্রতিভাবান শিশুদের জন্য ওই বিশেষ পরীক্ষায় তার অংশ নেওয়া উচিত, যদিও তিনি জানতেন না যে এটি ছিল মিস্টিরিয়াস বেনেডিক্ট সোসাইটির সদস্য নিয়োগের জন্য। অবশেষে তিনি রেনিকে দত্তক নেন।
* **মি. রাটগার** স্টোনটাউন এতিমখানার পরিচালক। যদিও তিনি নির্দয় নন, তবুও লোভে অন্ধ হয়ে তিনি রেনির স্পষ্ট উচ্চশিক্ষার প্রয়োজনীয়তার দিকে নজর দিতে নারাজ। তিনি প্রতিটি ছাত্রের জন্য বেতন পান তাই তিনি রেনিকে কোনো উন্নত স্কুলে যেতে দেন না।
* **হেল্পাররা** ইনস্টিটিউটে খাবার তৈরি করে, কাপড় ধোয় এবং অন্যান্য কায়িক শ্রমের কাজ করে। তাদের এল.আই.ভি.ই.-এর কোনো শিক্ষার্থীর সাথে কথা বলা বা চোখাচোখি করার অনুমতি নেই। মিলিগানের মতোই তাদেরও মুখে একই রকম শূন্যতা ও দুঃখের অভিব্যক্তি থাকে এবং রেনি শীঘ্রই আবিষ্কার করে যে হেল্পারদের তাদের ইচ্ছার বিরুদ্ধে ইনস্টিটিউটে আনা হয়েছে এবং তাদের মগজ ধোলাই করা হয়েছে।
* **রিক্রুটাররা** ইনস্টিটিউটের জন্য শিশুদের অপহরণ করে, যাতে তাদের মিস্টার কার্টেনের হুইস্পারার বার্তার জন্য ব্যবহার করার যায়। উপন্যাসের পরবর্তী কিস্তি, *"দ্য মিস্টিরিয়াস বেনেডিক্ট সোসাইটি অ্যান্ড দ্য পেরিলাস জার্নি"* এবং *"দ্য মিস্টিরিয়াস বেনেডিক্ট সোসাইটি অ্যান্ড দ্য প্রিজনার্স ডিলেমা"–*তে তারা "টেন ম্যান"–এ পরিণত হয়। মানুষের ক্ষতি করার তাদের দশটি পদ্ধতির জন্য এই নামকরণ।
* **নাম্বার টু** এবং **রোন্ডা কাজেম্বে** হলো মি. বেনেডিক্টের অতিসাবধানী দুই সহকারী। তারা তার সমস্ত পরীক্ষায় উত্তীর্ণ হয়েছে এবং এখন তার সাথে থাকে ও ইনস্টিটিউট নিয়ে তার গবেষণায় সাহায্য করে। রোন্ডা একজন জাম্বিয়ান নারী যার বয়স বিশের কোঠায় হলেও তার উচ্চতা কোনো ১২ বছর বয়সীর চেয়ে বেশি বলে মনে হয় না। নাম্বার টু মূলত তার হলুদ কোট পরার সময় তার হলুদ ত্বক ও লাল চুল মিলিয়ে একটি পেন্সিলের মতো দেখতে লাগার জন্য পরিচিত। তারা মি. বেনেডিক্টের দত্তক কন্যা।

## সমালোচকদের প্রতিক্রিয়া
*মিস্টিরিয়াস বেনেডিক্ট সোসাইটি* ব্যাপক ইতিবাচক সমালোচনা পেয়েছে। অনেক সমালোচক উপন্যাসের রহস্যঘন প্লট এবং এতে অন্তর্ভুক্ত ধাঁধার প্রশংসা করেছেন; সাংবাদিক মিশেল নরিস এনপিআর-এ মন্তব্য করেছেন, "এই বইয়ের প্রায় সবকিছুই একটি রহস্য"। এছাড়াও বইটির নীতিগত সিদ্ধান্ত এবং নৈতিক শিক্ষার দিকটিও প্রশংসিত হয়েছে। কিরকাস রিভিউ মন্তব্য করেছে যে বইটি "নৈতিক ও নীতিগত বিষয়বস্তুতে সমৃদ্ধ"। পার্সি জ্যাকসন অ্যান্ড দ্য অলিম্পিয়ানস ধারাবাহিকের লেখক রিক রিঅর্ডান লিখেছেন, "আমি এটি খুব উপভোগ করেছি—দারুণ সব চরিত্রের সমাহার, অনেক চমৎকার ধাঁধা ও রহস্য। বইটি আমাকে স্মৃতিকাতর করে তুলেছিল, কারণ এটি আমার শৈশবে পড়া চার্লি অ্যান্ড দ্য চকলেট ফ্যাক্টরি এবং দ্য ফ্যান্টম টোলবুথের মতো কিছু সেরা শিশুতোষ বইয়ের কথা মনে করিয়ে দিয়েছে।"

## পুরস্কার
২০০৮ সালে *"দ্য মিস্টিরিয়াস বেনেডিক্ট সোসাইটি"* একটি নিউ ইয়র্ক টাইমস বেস্টসেলার ছিল। ২০০৭ সালে এটি " বুকলিস্ট এডিটরস চয়েস: বুকস ফর ইয়ুথ" পুরস্কার, আমেরিকান লাইব্রেরি অ্যাসোসিয়েশন থেকে ২০০৮ সালে "নোটেবল চিলড্রেনস বুক ফর মিডল রিডার্স" পুরস্কার, ২০০৮ সালে "ই.বি. হোয়াইট রিড অ্যালাউড অ্যাওয়ার্ড" পুরস্কার এবং ২০০৮ সালে "টেক্সাস লোন স্টার রিডিং লিস্ট" পুরস্কার অর্জন করে।

## অনুবৃত্তি
২০০৮, ২০০৯ এবং ২০১৯ সালে উপন্যাসটির তিনটি অনুবৃত্তি (সিক্যুয়েল) প্রকাশিত হয়: *দ্য মিস্টিরিয়াস বেনেডিক্ট সোসাইটি অ্যান্ড দ্য পেরিলাস জার্নি ,* *দ্য মিস্টিরিয়াস বেনেডিক্ট সোসাইটি অ্যান্ড দ্য প্রিজনারস ডিলেমা* এবং *দ্য মিস্টিরিয়াস বেনেডিক্ট সোসাইটি অ্যান্ড দ্য রিডল অফ এজেস।*

২০১২ সালের ১০ই সেপ্টেম্বর উপন্যাসটির পূর্বকাহিনি (প্রিক্যুয়েল), *দ্য এক্সট্রাঅর্ডিনারি এডুকেশন অফ নিকোলাস বেনেডিক্ট* প্রকাশিত হয়।

*"দ্য মিস্টিরিয়াস বেনেডিক্ট সোসাইটি: মিস্টার বেনেডিক্টস বুক অফ পারপ্লেক্সিং পাজলস, ইলুসিভ এনিগমাস এবং কিউরিয়াস কনড্রামস* " নামে উপন্যাসের একটি সংযোজনও প্রকাশিত হয়।

## টেলিভিশন অভিযোজনা
উপন্যাসটি একই নামের টেলিভিশন ধারাবাহিকের প্রথম মরসুমের ভিত্তি হিসেবে ব্যবহৃত হয়েছে। বেশিরভাগ অভিযোজনার মতো এখানেও অসংখ্য ভিন্নতা রয়েছে, যার বেশিরভাগই ধারাবাহিকটিকে আরও সুপ্রতিষ্ঠিত করা এবং কাহিনি হিসেবে আরও স্বয়ংসম্পূর্ণ ও স্বাধীন রূপ দেওয়ার জন্য পরিবর্তিত হয়েছে। সবচেয়ে বড় পার্থক্য হলো, অনুষ্ঠানটি মি. বেনেডিক্ট এবং ড. কার্টেন চরিত্রের আরও অতীত ইতিহাস যোগ করেছে; এই কাহিনিটুকু *দ্য এক্সট্রাঅর্ডিনারি এডুকেশন অফ নিকোলাস বেনেডিক্ট* উপন্যাসের কাহিনির সঙ্গে কিছুটা সাংঘর্ষিক। নাম্বার টু, মিসেস পেরুমল, রোন্ডা কাজেম্বে এবং মিলিগানের মতো চরিত্রগুলিকেও উপন্যাসের তুলনায় আরও বেশি বিকশিতভাবে উপস্থাপন করা হয়েছে।

সোসাইটির পটভূমি তুলনামূলকভাবে অপরিবর্তিত থাকলেও স্টিকি এখানে তার বাবা–মায়ের পরিবর্তে আঙ্কেল–আন্টির সাথে থাকে। কনস্ট্যান্স চরিত্রের বয়স বাড়ানো হয়েছে এবং তাকে আরও ব্যঙ্গাত্মক স্বভাব দেওয়া হয়েছে। জ্যাকসন, জিলসন এবং মার্টিনার মতো চরিত্রগুলির চরিত্রায়নে আমূল পরিবর্তন করা হয়েছে, বিশেষ করে মার্টিনার ক্ষেত্রে, যে তার উপন্যাসের সংস্করণের বিপরীতে কাহিনির শেষে নিজেকে সংশোধন করে। উপন্যাসে থাকা অনেক চ্যালেঞ্জ ও ধাঁধা আরও কঠিন করে উপস্থাপন করার উদ্দেশ্য পরিবর্তন করা হয়েছে।

ধারাবাহিকটি আরও বাস্তবধর্মী এবং এতে সমস্যাগুলিকে আরও প্রাসঙ্গিক বলে মনে হয়। এর একটি প্রধান উদাহরণ হলো মি. বেনেডিক্টের যন্ত্রের ব্যাখ্যা। উপন্যাসে তিনি বলেন যে তিনি তার আবিষ্কার সম্পর্কে পুলিশকে বলতে পারবেন না কারণ তারা এটি বুঝতে পারবে না; অন্যদিকে টেলিভিশন ধারাবাহিকে তিনি বলেন যে, এর কারণ হলো কিছু লোক তাকে বিশ্বাসই করতে চাইবে না।

## তথ্যসূত্র

## বহিঃসংযোগ
* লেখক ট্রেন্টন লি স্টুয়ার্টের সঙ্গে একটি সাক্ষাৎকার।
* *দ্য মিস্টিরিয়াস বেনেডিক্ট সোসাইটির* দাপ্তরিক ওয়েবসাইট।

বিষয়শ্রেণী:মার্কিন শিশুতোষ উপন্যাস
বিষয়শ্রেণী:২০০৭-এর মার্কিন উপন্যাস
বিষয়শ্রেণী:মার্কিন অ্যাডভেঞ্চার উপন্যাস
বিষয়শ্রেণী:স্কুলের পটভূমিতে শিশুতোষ উপন্যাস
বিষয়শ্রেণী:দ্য মিস্টিরিয়াস বেনেডিক্ট সোসাইটি